Na temelju članka 13., 18. i 27. stavka 1. Zakona o udrugama („*Narodne novine“ broj: 74/2014, 70/2017, 98/2019, 151/2022*), sukladno članku 30. Statuta Udruge djece s teškoćama u razvoju i osoba s invaliditetom "DJECA PELJEŠCA", Janjina 68II, Janjina, OIB: 36821838003, Skupština Udruge na sjednici održanoj dana \_\_\_\_\_\_\_\_ 2025. godine donijela je

**STATUT**

Udruge djece s teškoćama u razvoju i osoba s invaliditetom

"DJECA PELJEŠCA"

1. **OSNOVNE ODREDBE**

**Članak 1.**

1. Ovim Statutom uređuje se naziv i sjedište Udruge djece s teškoćama u razvoju i osoba s invaliditetom "DJECA PELJEŠCA" (dalje u tekstu: Udruga); zastupanje, izgled pečata, ciljevi, djelatnosti kojima se ostvaruju ciljevi, uvjeti i način učlanjivanja i prestanak članstva, prava, obveze i stegovna odgovornost članova, unutarnji ustroj Udruge, tijela Udruge te njihov sastav i ovlasti, način donošenja akta, prestanak postojanja Udruge, imovina i raspolaganje s mogućom dobiti, način stjecanja imovine te postupak s imovinom u slučaju prestanka postojanja Udruge, način rješavanja sporova i sukoba interesa unutar Udruge.

**Članak 2.**

1. Udruga je nestranačka, nevladina i neprofitna udruga koja okuplja djecu s teškoćama u rastu i razvoju i osobe sa svim vrstama invaliditeta te je ujedno i udruga slobodno udruženih građana i građanki koji u njoj ostvaruju svoje osobne i zajedničke interese kroz djelatnosti opisane Statutom i Zakonom o udrugama, i koja u dijelu u kojem sukladno ovom Statutu obavlja gospodarske djelatnosti djeluje sukladno načelima društvenog poduzetništva.

**Članak 3.**

1. Udruga je neprofitna pravna osoba koja pravnu osobnost stječe danom upisa u Registar udruga koji vodi nadležno upravno tijelo u Dubrovačko-neretvanskoj županiji.

**Članak 4.**

1. Naziv udruge je: Udruga djece s teškoćama u razvoju i osoba s invaliditetom „DJECA PELJEŠCA“.
2. Uz naziv na hrvatskom jeziku koristi se i naziv na engleskom jeziku koji glasi: „Association of Children with Developmental Disabilites and Person with Disabilities "Children of Pelješac".

**Članak 5.**

1. Sjedište Udruge je u Janjini (Pelješac).
2. Poslovna adresa unutar Udruge se određuje i mijenja odlukom Skupštine Udruge.
3. Odluku o promjeni sjedišta, naziva i pečata donosi Skupština.

**Članak 6.**

1. Udruga ima pečat okruglog oblika, promjera 3.00 cm na kojemu je uz rub otisnut naziv: Udruga djece s teškoćama u razvoju i osoba s invaliditetom „Djeca Pelješca“ Janjina i u sredini utisnut znak Udruge.

**Članak 7.**

1. Udrugu zastupaju i predstavljaju Predsjednik/ica Udruge i dopredsjednik/ica Udruge prema ovlastima utvrđenim ovim Statutom i Zakonom o udrugama.

**Članak 8.**

1. Udruga se dragovoljno učlanjuje u udruge, saveze i zajednice čiji su ciljevi i djelatnosti podudarni s ciljevima i djelatnostima Udruge i ako to pridonosi postizanju ciljeva njezina djelovanja određenih ovim Statutom. Odluku o učlanjivanju u udruge, saveze i zajednice, kao i odluku o istupanju iz članstva odnosno razdruživanju, donosi Skupština Udruge.
2. **NAČELA DJELOVANJA UDRUGE**

**Članak 9.**

1. Djelovanje Udruge se temelji na sljedećim načelima:

* načelo neovisnosti – Udruga samostalno utvrđuje svoje područje djelovanja, ciljeve i djelatnosti, svoj unutarnji ustroj i samostalno obavlja djelatnosti koje su u skladnu s Ustavom i zakonima Republike Hrvatske
* načelo javnosti – rad Udruge je javan. Javnost rada se osigurava otvorenošću i dostupnosti javnosti sjednicama Udruge, redovnim priopćenjima javnosti, objavljivanjem redovnih godišnjih financijskih izvještaja i izvještaja o radu. O isključenju javnosti može odlučiti Skupština Udruge.
* načelo demokratskog ustroja – unutarnji ustroj Udruge je zasnovan demokratskim načinom očitovanja volje članova i na načelima demokratskog zastupanja.
* načelo neprofitnosti – Udruga nije osnovana sa svrhom stjecanja dobiti ali može obavljati gospodarsku djelatnost sukladno Zakonu i Statutu.
* načelo slobodnog sudjelovanja u javnom životu – Udruga slobodno sudjeluje u razvoju, praćenju, provođenju i vrednovanju javnih politika kao i u oblikovanju javnog mnijenja te izražava svoja stajališta, mišljenja i poduzima inicijative po pitanjima od interesa za Udrugu.

1. **CILJEVI I DJELATNOSTI KOJIMA SE OSTVARUJU CILJEVI**

**Članak 10.**

1. Udruga djeluje sukladno ciljevima na području socijalne djelatnosti - invaliditet djece i obrazovanje, znanost i istraživanje.

**Članak 11.**

1. Osnovni ciljevi i zadaci udruge su:

* prikupljanje i obrada podataka o djeci s teškoćama u razvoju i osobama s invaliditetom na području poluotoka Pelješca
* povećanje socijalne uključenosti i integracije djece s teškoćama u razvoju i osoba s invaliditetom u društveni život zajednice
* poticanje edukacije i stručnog usavršavanja osoba koje rade s djecom s teškoćama u razvoju i osobama s invaliditetom
* pružanje potpore učenicima s teškoćama u razvoju u redovite i posebne školske ustanove, te osiguranje uvjeta za poboljšanje njihovih obrazovnih postignuća, uspješniju socijalizaciju i emocionalno funkcioniranje
* organiziranje stručnih skupova, seminara, savjetovanja i sl.
* organiziranje programa za djecu s teškoćama u razvoju i osobe s invaliditetom u suradnji sa stručnjacima (kulturne i sportske aktivnosti, igraonice i sl.)
* angažiranje stručnjaka različitih profila iz pojedinih područja za terapeutski rad s djecom s teškoćama u razvoju i osobama s invaliditetom
* informiranje članstva i javnosti problema djece s teškoćama u razvoju i osoba s invaliditetom i njihovih obitelji
* izdavačka djelatnost u skladu s ciljevima i zadacima Udruge
* suradnja sa srodnim Udrugama i institucijama
* razvijanje volonterstva
* rad na ostalim zadacima u cilju poboljšanja i razvoja kvalitete života djece s poteškoćama u razvoju i osoba s invaliditetom i njihovih obitelji
* radi ostvarivanja svojih ciljeva i zadataka, a na temelju Skupštine, Udruga može biti osnivač trgovačke i gospodarske organizacije
* razvitak i unaprjeđenje metoda rehabilitacije djece s teškoćama u razvoju i osoba s invaliditetom, osobito putem hipoterapije tj. terapije pomoću konja;
* amatersko sportsko i rekreativno jahanje i poduka istog;
* angažiranje stručnjaka različitih profila iz pojedinih područja za terapeutski rad s djecom s poteškoćama u razvoju i osoba s invaliditetom

1. Za postizanje ciljeva i zadataka, Udruga će koristiti sva svoja Ustavom i Zakonima za to određena prava, te običajne aktivnosti udruge kojima će se baviti u svojoj nadležnosti iz domene invaliditeta.
2. Udruga će u tu svrhu konzultirati razna državna tijela i ustanove, kao i pojedine specijalizirane ustanove i pojedince koji će pripomoći ostvarenju zadatih planova i programa Udruge.

**Članak 12.**

1. Ciljeve i zadatke iz prethodnog članka Udruga će ostvarivati sljedećim djelatnostima:

* Suradnja s Udrugama i asocijacijama, fondovima i stručnim službama
* Suradnja s lokalnim upravama i samoupravama
* angažiranje članova i suradnika na dragovoljnom radu
* Izrada ukrasnih predmeta i izrada pripravka od ljekovitog bilja zavičaja
* Organiziranje društvenih i stručnih skupova i sudjelovanje u skupovima i aktivnostima drugih subjekata
* Izdavanje publikacija, pisanom i usmenom riječju, koristeći sredstva javnog priopćavanja
* Suradnja sa srodnim Udrugama i institucijama
* Angažiranje članova u upravljačke strukture i sudjelovanje njihovih predstavnika u radu tijela Udruge
* Izrada projekata i programa u korist djece s teškoćama u razvoju i osoba s invaliditetom i njihovih obitelji i senzibiliziranje javnosti za njihovo ostvarenje
* socijalna djelatnost,
* socijalna pomoć i podrška djeci i mladima, osobna asistencija, rehabilitacija, prilagođeni prijevoz članovima,
* socijalne usluge savjetovanja i pomaganja, psihosocijalne podrške, skraćenog boravka, igraonica, radionica, klubova, organiziranja slobodnih aktivnosti, poboljšanja kvalitete života i zdravlja socijalno isključenih osoba,
* socijalno poduzetništvo,
* promicanje društvene solidarnosti i dobrog upravljanja,
* uspostavljanje i održavanje suradnje s roditeljima djece s poteškoćama u rastu i razvoju i osoba s invaliditetom, stručnim osobama, institucijama i udrugama u zemlji i inozemstvu,
* poticanje edukacije i stručnog usavršavanja za osobe koje rade s djecom s posebnim potrebama,
* poticanje aktivnosti za gradnju, adaptaciju, preuređivanje i opremanje objekata ustanova namijenjenih liječenju, rehabilitaciji, zdravstvenom turizmu i odmoru, rekreaciji i športu, smještaju (stanovanju), školovanju, te zapošljavanju osoba s poteškoćama u razvoju,
* provođenje terapije i aktivnosti pomoću konja, posebno za djecu i mlade, i to: rekreacijske, rehabilitacijske, pedagoške te terapije i aktivnosti pomoću konja,
* poticanje i unapređivanje svih aktivnosti vezanih za izvođenje terapije pomoću konja za djecu s poteškoćama u rastu i razvoju i osoba s invaliditetom,
* sudjelovanje u konjičkim priredbama i demonstracijskim nastupima za osobe s invaliditetom, kao i na raznim manifestacijama, sajmovima i događanjima u svrhu promicanja terapije pomoću konja,
* uvježbavanje konja za uključivanje u program terapija i aktivnosti pomoću konja,
* pružanje socijalnih usluga poludnevnog i cjelodnevnog boravka za različite grupe korisnika sukladno posebnim propisima,
* organiziranje savjetovanja, predavanja, seminara, kongresa i tribina i dr. stručnih skupova o terapiji i aktivnostima pomoću konja,
* organiziranje i provođenje adaptiranog i zdravstveno usmjerenog tjelesnog vježbanja,
* prijem i smještaj sportskih i terapijskih konja,
* obavljanje drugih aktivnosti koje pridonose ostvarivanju ciljeva osnivanja utvrđenih ovim Statutom sukladno zakonu

**Članak 13.**

1. Udruga će, pored djelatnosti iz prethodnog članka, sukladno posebnim propisima kojima se uređuju uvjeti za obavljanje te vrste djelatnosti, obavljati i sljedeće gospodarske djelatnosti:

* pružanje usluga rehabilitacijskih terapija (logoped, defektolog, psiholog, neurofeedback, pedagog i sl.),
* izrada i prodaja suvenira i nakita i srodnih proizvoda,
* izrada pripravaka od ljekovitog bilja zavičaja,
* proizvodnja i prodaja pekarskih i brašneno-konditorskih proizvoda,
* djelatnosti za poboljšanje fizičke kondicije,
* najam konja i/ili konjičke opreme i/ili prikolice za prijevoz konja i/ili kočije, prijevoz/transport konja i dr. životinja,
* sudjelovanje u konjičkom jahanju,
* najam prostora Udruge, jahališta i igrališta građanstvu,
* prodaja ulaznica za izlete,
* provođenje tečajeva jahanja za djecu i odrasle,
* organizacija terenskog jahanja,
* socijalno poduzetništvo,
* organizacija boravka u prirodi

1. Gospodarske djelatnosti udruga može obavljati pored djelatnosti kojima se ostvaruju njezini ciljevi utvrđeni statutom, ali ih ne smije obavljati radi stjecanja dobiti za svoje članove ili treće osobe. Ako u obavljanju gospodarske djelatnosti udruga ostvari višak prihoda nad rashodima, on se mora sukladno Statutu udruge koristiti isključivo za ostvarenje ciljeva utvrđenih statutom.
2. **JAVNOST RADA UDRUGE**

**Članak 14.**

1. Rad Udruge i njezinih tijela je javan. Javnost rada se osigurava:

* otvorenošću i dostupnosti javnosti sjednicama Udruge,
* redovnim priopćenjima javnosti,
* objavljivanjem redovnih godišnjih financijskih izvještaja i izvještaja o radu
* na drugi pogodan način.

1. O isključenju javnosti može isključivo odlučiti Skupština Udruge.
2. **ČLANSTVO, ČLANARINA, PRAVA I OBVEZE, PRESTANAK ČLANSTVA**

**Članak 15.**

1. Članom/icom Udruge može, pod jednakim uvjetima utvrđenim ovim Statutom, postati svaka osoba s invaliditetom ali i svaka pravna osoba i poslovno sposobna fizička osoba, a koji/a žele djelovati u skladu s ciljevima udruge iz ovog Statuta.
2. Članom/icom Udruge može postati maloljetna osoba mlađa od 14 godina za koju pisanu izjavu o učlanjivanju u Udrugu daje zakonski zastupnik ili skrbnik te maloljetna osoba s navršenih 14 godina za koju zakonski zastupnik ili skrbnik daje pisanu suglasnost.
3. Osoba bez poslovne sposobnosti kao i osoba s ograničenom poslovnom sposobnošću (nominalni članovi) može biti član Udruge ali bez prava odlučivanja o radu tijela Udruge. Pristupnicu za nominalnog člana potpisuje njegov zakonski zastupnik ili skrbnik.
4. Počasni član je član Udruge koji je svojim izrazitim zalaganjem doprinio ostvarenju ciljeva Udruge. Status počasnog člana određuje Skupština te je navedeni član oslobođen plaćanja članarina.
5. Počasna osoba jest fizička osoba koja nije član Udruge, a koja je svojim radom ili financijskim sredstvima doprinijela ostvarivanju ciljeva Udruge. O počasnim osobama (članovima) Udruge vodi se posebna evidencija.

**Članak 16.**

1. Prijem u članstvo Udruge vrši se na temelju pisane prijave (upisnice), a odluku o prijemu u Udrugu donosi Predsjednik Udruge.
2. Upisnica sadrži podatke o:

* osobnom imenu, datumu rođenja, adresi, spolu, kontakt podacima, stručnoj spremi
* osobnom identifikacijskom broju (OIB)
* datum upisa u članstvo u Udruzi
* drugim podacima

1. Popis članova se vodi u elektroničkom obliku ili na drugi prikladan način i sadrži podatke o osobnom imenu (nazivu), osobnom identifikacijskom broju (OIB), datumu rođenja, datumu pristupanja udruzi, kategoriji članstva, datumu prestanka članstva.
2. Popis članova uvijek mora biti dostupan na uvid svim članovima i nadležnim tijelima, na njihov zahtjev.

**Članak 17.**

1. Članovi Udruge obvezni su plaćati članarinu koju određuje Predsjednik za svaku kalendarsku godinu.

**Članak 18.**

1. Prava članova su:

* da sudjeluju u radu Udruge osim nominalnih članova,
* da traže pomoć i podršku u rješavanju osobnih potreba (osobe s invaliditetom),
* da budu upoznati i informirani o cjelokupnom radu Udruge i materijalno-financijskom poslovanju,
* da sudjeluju u ostvarivanju programa rada i djelatnosti Udruge,
* da se koriste svim pravima koje uživaju kao članovi Udruge.

1. Obveze članova su:

* da aktivno rade na provođenju ciljeva i djelatnosti Udruge,
* da redovno plaćaju članarinu
* da se pridržavaju odredbi ovog Statuta i odredbi ostalih općih akata Udruge,
* da čuvaju i uzdižu ugled Udruge,
* da čuvaju imovinu Udruge,
* da izvršavaju odluke tijela Udruge i preuzete obveze.

1. Iznimno od odredbe stavka 2. podstavka 2. ovog članka, ukoliko su članovi Udruge istovremeno nominalni član i roditelj odnosno skrbnik, članarinu plaća samo roditelj odnosno skrbnik.

**Članak 19.**

1. Članstvo u Udruzi prestaje:

* dragovoljnim istupanjem na temelju pisane izjave člana
* smrću
* isključenjem na temelju odluke Predsjednika nakon provedenog stegovnog postupka a zbog povrede obveza koje su dovele do povrede ugleda Udruge ili je za Udrugu nastupila materijalna šteta.
* prestankom postojanja Udruge

1. Prestanak članstva dragovoljnim istupom ostvaruje se na vlastiti zahtjev pisanom izjavom Predsjedniku Udruge.

**Članak 20.**

1. Član može biti isključen na temelju odluke Predsjednika Udruge, sljedećim slučajevima:

* ako član/ica ne poštuje odredbe ovog Statuta;
* ako član/ica svojim djelovanjem nanese težu štetu interesima i ugledu Udruge;
* ako član/ica teže povrijedi interese i ugled članova Udruge;
* ako je članu/ici sudskom odlukom izrečena mjera zabrane javnog istupanja

1. Član ima pravo žalbe na odluku o isključenju u roku od 15 dana od dana primitka Odluke. Žalbu podnosi Predsjedniku Udruge koji će bez odgode sazvati Skupštinu Udruge sukladno odredbama ovog Statuta. Odluka Skupštine je konačna.
2. Odluka o isključenju je konačna i izvršna nakon 15 dana od dostave Odluke članu ako u tom roku nije iskoristio svoje pravo iz stavka 2. ovog članka.
3. **UPRAVLJANJE UDRUGOM I TIJELA UDRUGE**

**Članak 21.**

1. Tijela Udruge su:
2. Skupština
3. Nadzorni odbor
4. Predsjednik i dopredsjednik
5. ***Skupština Udruge***

**Članak 22.**

1. Skupština je najviše tijelo Udruge. Skupštinu čine svi članovi Udruge.

**Čanak 23.**

1. Skupština može biti redovita, izvanredna i izborna.
2. Skupština redovito zasjeda najmanje jednom u tijeku godine, a izborna skupština je svake četiri godine.
3. Sjednicu Skupštine saziva Predsjednik Udruge odnosno u slučaju njegove odsutnosti dopredsjednik Udruge, na prikladan način kada to prosudi potrebnim.
4. Poziv za Skupštinu sadrži prijedlog dnevnog reda sjednice, te vrijeme i mjesto održavanja sjednice. Poziv i materijali dostavljaju se članovima najmanje 8 dana prije dana održavanja sjednice.
5. Predsjednik je dužan sazvati izvanrednu sjednicu Skupštine kada to zatraži 10% članova Udruge i na zahtjev Nadzornog odbora Udruge. U zahtjevu za sazivanje Skupštine predlagatelji su obvezni predložiti dnevni red sjednice.

**Članak 24.**

1. Skupštinom predsjedava Predsjednik Udruge, koji za to može posebnom punomoći opunomoćiti i drugu osobu.
2. Predsjedavajući predsjeda Skupštini, rukovodi njezinim radom, određuje redoslijed raspravljanja i način glasovanja te potpisuje odluke koje je donijela Skupština.
3. O radu sjednice vodi se zapisnik koji se trajno čuva u pismohrani Udruge.

**Članak 25.**

1. Zasjedanje Skupštine je javno i u radu mogu sudjelovati, kao gosti, predstavnici zajednica i saveza, tijela državne uprave i drugih državnih tijela, jedinica lokalne i područne (regionalne) samouprave na čijem području Udruga djeluje, poduzeća, ustanova i drugih organizacija.
2. Predstavnike organizacija i tijela iz stavka 1. ovog članka na sjednicu poziva Predsjednik Udruge.

**Članak 26.**

1. Za održavanje i valjano odlučivanje na Skupštini potrebno je da na istoj bude zastupljena natpolovična većina redovnih članova.
2. Pri sazivanju Skupštine mora se odrediti kada će se održati sljedeća Skupština, ako na onoj koja je sazvana ne bude kvoruma određenog ovim Statutom. Odluke donesene na sljedećoj Skupštini valjane su, bez obzira na broj članova koji su na njoj zastupljeni.
3. Skupština donosi odluke većinom glasova ukupnog broja nazočnih redovitih članova i to javnim glasovanjem, osim u slučaju kada odluči da o pojedinom pitanju glasuje tajno.
4. Članovi Udruge mogu svoj glas na Skupštini dati i telefonskim putem, elektroničkom poštom (e-mail), putem video konferencije ili korištenjem drugih prikladnih sredstava komunikacije, ako je osigurana autentičnost poruke i pošiljatelja. Ovakav način sudjelovanja članova Skupštine primjenjuje se kada treba djelovati žurno i hitno donijeti pojedina odluka ili kada ne postoji mogućnost sastajanja svih članova.
5. Odluke o promjeni Statuta, statusnim promjenama i prestanku postojanja Udruge, Skupština donosi 2/3 većinom ukupnog broja članova Udruge prisutnih na Skupštini.

**Članak 27.**

1. Skupština Udruge:

* usvaja statut udruge i njegove izmjene i dopune;
* bira i razrješava osobe ovlaštene za zastupanje (Predsjednika i dopredsjednika Udruge);
* bira i razrješava članove Nadzornog odbora Udruge;
* odlučuje o udruživanju u saveze, zajednice, mreže i druge oblike povezivanja udruga;
* usvaja plan rada i financijski plan za sljedeću kalendarsku godinu i izvješće o radu za prethodnu kalendarsku godinu;
* usvaja godišnje financijsko izvješće;
* odlučuje o promjeni ciljeva i djelatnosti, gospodarskih djelatnosti, prestanku rada i raspodjeli preostale imovine udruge;
* donosi odluku o statusnim promjenama;
* donosi poslovnik o radu;
* donosi odluku o promjeni sjedišta, poslovne adrese, naziva i pečata;
* imenuje likvidatora;
* donosi odluku o (su)osnivanju drugih pravnih osoba, u skladu s misijom i ciljevima organizacije;
* odlučuje po žalbi člana o isključenju iz Udruge;
* obavlja druge poslove značajne za rad Udruge temeljem zakona i važećih propisa.

1. ***Nadzorni odbor***

**Članak 28.**

1. Nadzorni odbor prati i nadzire rad, poslovanje i raspolaganje imovinom Udruge, utvrđuje jesu li u skladu sa zakonom, Statutom i aktima Udruge, obavlja nadzor nad materijalno-financijskim poslovanjem Udruge te odlučuje o sukobu interesa u dijelu kako je to određeno ovim Statutom. O svom radu podnosi pisano izvješće Skupštini Udruge.
2. Nadzorni odbor radi u sjednicama koje saziva Predsjednik Nadzornog odbora.
3. Nadzorni odbor može odlučivati ako je nazočna većina članova, a odluke donosi većinom glasova svih članova.
4. Nadzorni odbor ima može sazvat Skupštinu ukoliko uoči krupne greške i propuste u radu Udruge, a u tijeku obavljanja nadzora.

**Članak 29.**

1. Nadzorni odbor sastoji se od tri člana, koje bira Skupština između redova redovnih članova Udruge. Predsjednika Nadzornog odbora biraju članovi Odbora između sebe.
2. Mandat članova Nadzornog odbora traje četiri godine i mogu biti ponovno birani.

**Članak 30.**

1. Skupština može opozvati člana Nadzornog odbora ako smatra da je povrijedio odredbe Statuta ili ciljeve djelovanja koje je utvrdila Skupština, ako je time nanesena značajnija šteta ili ako član ne izvršava savjesno povjerene mu dužnosti i obveze.
2. Članovi Nadzornog odbora opozivaju se po postupku po kojem su izabrani.
3. O opozivu odlučuje Skupština.
4. Ukoliko je Skupština opozvala člana Nadzornog odbora – Skupština bira novog člana na vrijeme do isteka mandata opozvanog člana.
5. Svaki član Nadzornog odbora može dati ostavku i prije isteka mandata, s tim da je dužan obavljati svoje dužnosti do donošenja odluke o imenovanju novog člana Nadzornog odbora.

**Članak 31.**

1. Sjednicama obvezno trebaju prisustvovati članovi Nadzornog odbora.
2. Članovi Nadzornog odbora koji nisu u mogućnosti fizički nazočiti sjednici Nadzornog odbora mogu svoj glas dati pisanim putem.
3. U radu sjednice Nadzornog odbora umjesto spriječenoga člana Nadzornog odbora može sudjelovati druga osoba koju on opunomoći posebnom pisanom punomoći.
4. Nadzorni odbor može donositi odluke bez održavanja sjednice, putem glasovanja u pisanom obliku, telefonom, elektroničkom poštom (e-mail), putem video konferencije ili korištenjem drugih prikladnih sredstava komunikacije, ako je osigurana autentičnost poruke i pošiljatelja. Takve odluke se verificiraju na prvoj sljedećoj sjednici Nadzornog odbora.
5. ***Predsjednik i dopredsjednik Udruge***

**Članak 32.**

1. Osobe ovlaštene za zastupanje Udruge su Predsjednik i dopredsjednik Udruge.
2. Osobe ovlaštene za zastupanje Udruge su:

* odgovorne za zakonitost rada Udruge;
* vode poslove Udruge sukladno odlukama Skupštine;
* odgovorne su za podnošenje Skupštini prijedloga godišnjeg i financijskog izvješća;
* dostavljaju zapisnik s redovne sjednice Skupštine nadležnom uredu koji vodi registar udruga;
* sklapaju ugovore i poduzimanju druge pravne radnje u ime i za račun Udruge;
* obavljaju i druge poslove utvrđene Statutom i koje im povjeri Skupština.

**Članak 33.**

1. Predsjednika Udruge biraju svi članovi tajnim ili javnim glasovanjem ovisno o tome kako odredi Skupština na osnovu predloženih smjernica i programa rada.
2. Mandatno razdoblje Predsjednika traje četiri godine i može biti ponovno biran.
3. Predsjednik Udruge odgovoran je za svoj rad Skupštini.

**Članak 34.**

1. Predsjednik Udruge:

* predstavlja i zastupa Udrugu;
* rukovodi radom Udruge između sviju sjednica Skupštine;
* saziva i predsjedava radom Skupštine;
* skrbi o provođenju odluka i akata Skupštine;
* brine o upoznavanju javnosti s radom Udruge i njezinih tijela;
* odgovoran je za zakonito djelovanje Udruge;
* vodi poslove Udruge;
* dostavlja zapisnik s redovite Skupštine nadležnom uredu koji vodi registar udruga;
* sklapa ugovore koji se odnose na organizaciju rada Udruge;
* organizira i provodi tekuće, stručne i administrativne aktivnosti Udruge sukladno Statutu;
* priprema opće akte Udruge;
* koordinira rad Udruge između dviju sjednica Skupština;
* donosi odluke o prijemu i prestanku članstva u Udruzi;
* prisustvuje sastancima nadzornog odbora;
* obavlja i druge poslove utvrđene Statutom i koje mu povjeri Skupština.

1. Predsjednik Udruge se brine da rad Udruge bude u skladu sa zakonom, ciljevima i politikom Udruge.

**Članak 35.**

1. Dopredsjednika Udruge predlaže Predsjednik Udruge, a biraju svi članovi na Skupštini tajnim ili javnim glasovanjem ovisno o tome kako odredi Skupština.
2. Mandatno razdoblje Dopredsjednika traje četiri godine i može biti ponovno biran.
3. Dopredsjednik Udruge zastupa i predstavlja Udrugu u javnosti i zamjenjuje predsjednika u slučaju njegove odsutnosti i/ili spriječenosti.
4. **IMOVINE UDRUGE I NAČIN STJECANJA UDRUGE**

**Članak 36.**

1. Imovinu Udruge čine novčana sredstva, materijalna imovina i druga imovinska prava.
2. Novčana sredstva Udruge su:

* članarine;
* dobrovoljni prilozi, darovi i donacije;
* novčana sredstva stečena obavljanjem njenih dopuštenih djelatnosti,
* financiranjem projekata/programa od interesa za opće dobro iz državnog proračuna, jedinica lokalne i regionalne samouprave, fondova, zaklada i druga novčana sredstva stečena u skladu sa zakonima Republike Hrvatske i Europske unije.

1. Udruga je sredstva, odobrena za provedbu programa ili projekata obvezna koristiti namjenski, prema odobrenim stavkama proračuna.
2. Materijalna imovina Udruge je pokretnog karaktera i uključuje:

* opremu;
* materijal korišten za uređenje prostora Udruge;
* strojevi i alati;
* sitni inventar.

**Članak 37.**

1. Udruga može raspolagati svojom imovinom samo za ostvarenje ciljeva i obavljanje djelatnosti određenih Statutom Udruge, u skladu sa zakonom.
2. U slučaju prestanka postojanja Udruge, o imovini odlučuje Skupština sukladno Zakonu, drugim propisima i ovom Statutu.

**Članak 38.**

1. Udruga je dužna voditi poslovne knjige i sastavljati financijska izvješća prema propisima kojima se uređuje način financijskog poslovanja i vođenja računovodstva neprofitnih organizacija. Predsjednik Udruge određuje osobu ovlaštenu za financijsko poslovanje.
2. **NAČIN RJEŠAVANJA SPOROVA I SUKOBA INTERESA UNUTAR UDRUGE**

**Članak 39.**

1. Ukoliko između članova i Udruge dođe do spora koji je vezan uz djelovanje Udruge, prava i interese članova, odnosno zajedničke interese Udruge, Udruga će nastojati taj spor riješiti mirenjem. Ako postupak mirenja ne uspije, rješavanje spora se može povjeriti ad hod imenovanom arbitražnom vijeću koje imenuje Skupština. Odluka Arbitražnog vijeća je konačna.

**Članak 40**.

1. Sukobom interesa u Udruzi smatra se situacija kada članovi Udruge, osobe ovlaštene za zastupanje Udruge te članovi tijela Udruge, u obavljanju svojih dužnosti u Udruzi dođu u situaciju da svojom odlukom ili drugim djelovanjem pogoduju sebi ili sebi bliskim osobama, a nauštrb interesa Udruge i članova udruge. O svakom sukobu interesa odlučuje se pojedinačno te o istom odlučuje Predsjednik Udruge odnosno ukoliko je riječ o sukobu interesa predsjednika Udruge – Nadzorni odbor Udruge.
2. **NADZOR NAD RADOM UDRUGE**

**Članak 41.**

1. Članovi Udruge sami nadziru rad Udruge.
2. Ako član Udruge smatra da je Udruga povrijedila Statut ili neki drugi opći akt Udruge dužan je na to pisanim putem upozoriti te zahtijevati da se nepravilnosti otklone.
3. **PRESTANAK POSTOJANJA UDRUGE**

**Članak 42.**

1. Udruga prestaje postojati u sljedećim slučajevima:

* odlukom skupštine o prestanku udruge
* pripajanjem drugoj udruzi, spajanjem s drugom udrugom, podjelom udruge razdvajanjem
* protekom dvostruko više vremena od vremena predviđenog za održavanje redovne sjednice skupštine, a ona nije održana
* pravomoćnom odluka suda o ukidanju udruge
* pokretanjem stečajnog postupka
* na zahtjev člana, ako je broj članova udruge pao ispod broja osnivača potrebnog za osnivanje udruge, a nadležno tijelo udruge u roku od godinu dana od nastupanja te činjenice nije donijelo odluku o prijmu novih članova

**Članak 43.**

1. Odluku o prestanku postojanja Udruge, Skupština donosi dvotrećinskom većinom svih članova Skupštine.
2. U slučajevima kada je to određeno zakonom, provodi se postupak likvidacije Udruge.
3. Likvidator je fizička ili pravna osoba koju imenuje i opoziva Skupština Udruge i koja je kao likvidator upisana u registar udruga.
4. Likvidator ne mora biti član Udruge.
5. Likvidator zastupa Udrugu u postupku likvidacije te se otvaranjem likvidacijskog postupka upisuje u registar udruga kao osoba ovlaštena za zastupanje Udruge do okončanja postupka i brisanja Udruge iz registra udruga.
6. Mandat likvidatora traje do okončanja postupka likvidacije i brisanja Udruge iz registra udruga, odnosno do njegova opoziva od strane Skupštine Udruge.

**Članak 44.**

1. Skupština može opozvati likvidatora:

* na osobni zahtjev
* ako je u sukobu interesa
* ako je likvidator pravna osoba te je prestala djelovati
* u slučaju smrti

1. U slučaju opoziva likvidatora Skupština na istoj sjednici imenuje novog likvidatora te podnosi zahtjev nadležnom Uredu za upis promjena u registar udruga.
2. O visini naknade likvidatoru za provođenje likvidacijskog postupka odlučuje skupština u sklopu odluke o prestanku rada Udruge.

**Članak 45.**

1. Nad Udrugom se može provesti i skraćeni postupak prestanka Udruge u kom slučaju se ne provodi likvidacija, sve prema relevantnim odredbama Zakona o udrugama.
2. Brisanjem iz registara udruga, Udruga prestaje postojati.

**Članak 46.**

1. Prestankom postojanja udruge imovina se, nakon namirenja vjerovnika i troškova likvidacijskog, sudskog i drugih postupaka, predaje udruzi, ustanovi ili zakladi koje imaju iste ili slične statutarne ciljeve, a na osnovi odluke Skupštine sukladno Statutu.
2. Udruga nema pravo imovinu udruge dijeliti svojim osnivačima, članovima udruge, osobama ovlaštenima za zastupanje, zaposlenima ili s njima povezanim osobama.
3. **PRIJELAZNE I ZAVRŠNE ODREDBE**

**Članak 47.**

1. Inicijativu za izmjene i dopune Statuta može pokrenuti Skupština, Predsjednik Udruge, Nadzorni odbor i pet članova Udruge.
2. Izmjene i dopune ovog Statuta donosit će se sukladno odredbama Statuta. Nacrt priprema Predsjednik Udruge.

**Članak 48.**

1. Pravo tumačenja ovog Statuta ima Skupština Udruge i o tome odlučuje običnom većinom.

**Članak 49.**

1. Stupanjem na snagu ovog Statuta prestaje važiti Statut Udruge djece s teškoćama u razvoju i osoba s invaliditetom "DJECA PELJEŠCA" od 05.02.2018. sa svojim kasnijim izmjenama i dopunama.

**Članak 50.**

1. Ovaj Statut stupa na snagu danom donošenja.